**Nytt, integrert bibliotek for medisin, helse og sosialfag i Trondheim**

**Innledning**Kunnskapsdepartementet har gitt Norges teknisk-naturvitenskapelige universitet (NTNU) og Høgskolen i Sør-Trøndelag (HiST) i oppgave å etablere et integrert bibliotek for medisin, helse og sosialfag. Biblioteket har fått navnet Bibliotek for medisin og helse (BMH) og skal inn i nye lokaler på 1500 kvm over to plan i det kommende Kunnskapssenteret ved St. Olavs Hospital. Bibliotek for medisin og helse dannes gjennom sammenslåing av tre eksisterende bibliotekavdelinger ved NTNU og HiST og vil åpne i 2014.   
  
Dette er et ny og radikalt samarbeidsprosjekt i Norge, mellom ulike typer institusjoner; et universitet og en høgskole. NTNU og HiST er forskjellige når det gjelder organisasjonsstruktur, kultur, økonomi og tradisjoner. Brukergruppene spenner fra forskere og klinikere på ulike nivåer til bachelorstudenter i blant annet ergoterapi, sykepleie og sosialt arbeid.

Det er ikke planlagt en *sammenslåing* av de to institusjonene, men snarere en organisasjonsform, et praksisfellesskap, der vi samarbeider om det fysiske biblioteket og om tjenester og tilbud til brukerne (1).

Dette samarbeidsprosjektet gir en unik mulighet til å etablere et neste-generasjons bibliotek for forskning og læring.

**Mål**  
Målet med denne presentasjonen er å fortelle om et unikt samarbeidsprosjekt. Etableringen av det nye biblioteket vil være basert på resultater fra flere brukerundersøkelser og vil også innebære utvikling av de tre bibliotekene som et *praksisfellesskap*. Disse punktene vil vi utdype videre i presentasjonen.

**Metode**  
Brukeratferd og -krav er i stadig endring. Det er viktig at biblioteket er forberedt på og i stand til å utvikle tjenester som støtter brukernes arbeidsflyt. Hva vil brukerens behov være i 2014?   
  
En rekke tidligere utviklingsprosjekter i de eksisterende bibliotekene, samt forskning og vår erfaring generelt gir oss noen holdepunkter. Vi ser at bibliotekarkompetanse er mindre etterspurt i det fysiske biblioteket, men studentene vil fortsatt bruke det fysiske biblioteket til gruppe- og selvstudium. De fleste brukerne foretrekker søkemotorer som Google og Google Scholar isteden for bibliotekkatalogen. Det vil bli økt etterspørsel etter undervisning og kurs i informasjonskompetanse. Når det gjelder ansatte og forskere, ser vi at de sjelden besøker det fysiske biblioteket, men i stedet ønsker støttetjenester på sine arbeidsplasser, for eksempel i forbindelse med publiseringsprosessen.

I år har vi gjennomført en brukerundersøkelse for å øke kunnskapen om atferd og behov hos de ulike brukergruppene. Studien ble designet som en fokusgruppestudie med fire gruppeintervjuer, to grupper bestående av studenter og to av ansatte fra de to institusjonene. Profesjonelle og erfarne moderatorer utførte intervjuene basert på en intervjuguide (2).

**Resultater**  
Resultatene fra denne undersøkelsen viser noen signifikante forskjeller mellom studenter og ansatte, men små forskjeller mellom de to institusjonene. Studentene vil gjerne ha et tradisjonelt bibliotek. De ønsker et rolig sted for studier, som alternativ til ordinære lesesaler. De vil ha lange åpningstider, fra klokka 8.00 til 20.00, noen enda lenger. Viktigst for denne gruppen er et sted for studier og tilgang til litteratur. De bruker også biblioteket til å sjekke ut anbefalt litteratur før de kjøper litteraturen. Studenten ønsker separate områder i biblioteket; egne områder for gruppe- og individuelle studier og andre områder for avslapning med medstudenter og med mulighet for å spise og drikke. God kvalitet på luft, lys, store vinduer og romslighet er nøkkelord for det fysiske biblioteket. Studentene er også opptatt av tilgang til skrivere, kopimaskiner, datamaskiner og nok stikkontakter. Studentene er selvhjulpne, men mener at bibliotekets kurs og veiledningstilbud er nyttige.

Undersøkelsen viser at de ansatte først og fremst bruker biblioteket til å bestille bøker og artikler. De besøker sjelden biblioteket, men benytter e-post eller telefon for å komme i kontakt med bibliotekpersonalet. For denne gruppen er det viktig at bibliotekets nettsted fungerer godt og at bibliotekarer har høy kompetanse og kan bistå ved behov. De legger vekt på lik tilgang for begge institusjonene til informasjonsressurser. Bibliotekets kurstilbud er også viktig for ansatte, både for dem selv og ikke minst for deres studenter. Videre ønsker ansatte at biblioteket skal være et sted for formidling av institusjonenes forskning - enten ved korte presentasjoner av aktuelle prosjekter, eller ved utstillinger av for eksempel posters.

Undersøkelsen viser en interessant forskjell mellom ansatte og studenter når det gjelder biblioteket som en "tverrfaglig møteplass". Ansatte ser biblioteket som en arena der studentene kan møtes for å diskutere og dele kunnskap. Studentene, derimot, er mindre opptatt av dette og fokuserer mer på biblioteket som arbeidsplass.

**Diskusjon**Resultatene fra denne siste undersøkelsen både supplerer og overlapper resultater fra våre tidligere prosjekter. Totalt sett gir det oss et godt grunnlag for å utvikle det nye biblioteket. I denne utviklingsprosessen vil bibliotekansatte fra to ulike institusjoner samarbeide og danne et praksisfellesskap. Et praksisfellesskap kan defineres som en gruppe mennesker som deler interesser, problemer eller engasjement innen et område og der de utvikler sin kunnskap på dette området ved å dele erfaringer og regelmessig samhandle eller forhandle med hverandre (1).   
  
Biblioteket må etableres som en *lærende organisasjon*. Dette innebærer at organisasjonen er i stand til å akseptere, tilpasse og kontinuerlig vurdere nye ideer og endringer, er fleksibel og også evner å systematisk forbedre sin kapasitet til å lære og å utvikle seg. En lærende organisasjon har ansatte med fokus på holdninger og relasjoner. Ansatte involverer seg og tar ansvar, har gode kommunikasjonsevner, er nyskapende og er villig til å ta sjanser (3). Teamarbeid kan være en effektiv og fleksibel arbeidsform og også gjøre det lettere for de tre bibliotekene å arbeide sammen på tvers av institusjonelle grenser.

**Referanser**

1. Wenger E. Praksisfællesskaber: læring, mening og identitet. København: Reitzel;  
 2004

2. Puchta C, Potter J. Focus group practice. London: Sage Publications; 2004

3. Rennemo Ø. Lever og lær: aksjonsbasert utvikling i resultatorienterte organisasjoner.  
 Oslo: Universitetsforlaget; 2006